དེ་དག་གི་ངོ་བོ་དང་བྱེད་ལས་ནི།ཡང་དག་པའི་ལྟ་བ་ནི།མཉམ་བཞག་ཏུ་བདེན་བཞིའི་ཆོས་ཉིད་འདི་ལྟར་རྟོགས་ཞེས་རྗེས་ཐོབ་ཏུ་དཔྱོད་པས་ཡོངས་གཅོད་ཀྱི་སྒོ་ནས་ངེས་པའི་ལྟ་བ་དང༌།ཡང་དག་པའི་རྟོག་པ་ནི།ཟབ་དོན་ཇི་ལྟར་རྟོགས་པ་དེ་རྟགས་དང་གཏན་ཚིགས་ཀྱི་སྒོ་ནས་བརྟག་ཅིང༌།དེ་དག་མདོའི་དོན་ཇི་ལྟར་འགྲོ་བ་གཞན་ལ་མཚོན་པའི་ཚུལ་གཏན་ལ་འབེབས་ཤིང་གོ་བར་བྱེད་པ་དང༌།ཡང་དག་པའི་ངག་ནི།ཆོས་ཉིད་སྤྲོས་བྲལ་དེའི་རང་བཞིན་ཐ་སྙད་ཙམ་དུ་ཚིག་གིས་མཚོན་པས་འཆད་རྩོད་རྩོམ་གསུམ་གྱི་སྒོ་ནས་གཞན་ལ་སྟོན་པས་ལྟ་བ་རྣམ་དག་ཏུ་ཡིད་ཆེས་པར་བྱེད་ཅིང༌།རྫུན་སོགས་དག་པའི་ངག་རྣམ་དག་དང༌།ཡང་དག་པའི་ལས་ཀྱི་མཐའ་ནི།སྤྱོད་ལམ་ཐམས་ཅད་ཆོས་དང་མི་མཐུན་པ་མེད་ཅིང་ཆོས་དང་མཐུན་པའི་ཚུལ་ཁྲིམས་རྣམ་དག་ཏུ་ཡིད་ཆེས་པར་བྱེད་པའི་ལུས་ཀྱི་ལས་དག་པ་དང༌།ཡང་དག་པའི་འཚོ་བ་ནི།སྡིག་ཟས་ལོག་འཚོ་དང་མ་འདྲེས་ཤིང༌།ལུས་ཀྱི་ཚུལ་འཆོས་དང༌།ངག་གི་ཁ་གསག་སོགས་དག་པས་འཚོ་བ་རྣམ་དག་ཏུ་ཡིད་ཆེས་པར་བྱེད་པ་དང༌།ཡང་དག་པའི་རྩོལ་བ་ནི།མཐོང་ཟིན་ཆོས་ཉིད་ཀྱི་དོན་ལ་ཡང་དང་ཡང་དུ་སྒོམ་པར་བྱེད་པས་སྒོམ་སྤང་ཉོན་མོངས་ཀྱི་གཉེན་པོ་བྱེད།ཡང་དག་པའི་དྲན་པ་ནི།ཞི་ལྷག་གི་དམིགས་རྣམ་མི་བརྗེད་པར་འཛིན་པས་ཉེ་བའི་ཉོན་མོངས་པ་བརྗེད་ངས་ཀྱི་གཉེན་པོ་བྱེད།ཡང་དག་པའི་ཏིང་ངེ་འཛིན་ནི།བྱིང་རྒོད་ལ་སོགས་པའི་སྐྱོན་མེད་པའི་ཏིང་ངེ་འཛིན་བསྒྲུབས་ཤིང་ལམ་གྱི་ཡོན་ཏན་གོང་ནས་གོང་དུ་འཕེལ་ནས་མི་མཐུན་པའི་ཕྱོགས་ཀྱི་གཉེན་པོ་བྱེད་པ་ཡིན།